Rodezijos pilietinis karas
Rodezijos pilietinis karas (angl. Rhodesian Bush War) arba Zimbabvės išsivadavimo karas – pilietinis karas vykęs tarp 1964 m. ir 1979 m. buvusios Rodezijos (dab. Zimbabvės) teritorijoje tarp baltųjų dominuojamos Rodezijos ir komunistinių valstybių remiamų juodųjų afrikiečių sukilėlių. Sukilėliai veikė iš bazių gretimose valstybėse, į jas rodeziečių pajėgos rengė tolimuosius reidus, tad į konfliktą buvo įtrauktos visos regiono valstybės. Karo lūžio taškas – 1975 m., kai, pasikeitus politiniam režimui, Portugalija suteikė savo buv. kolonijoms Angolai ir Mozambikui nepriklausomybę, tad Rodezija prarado svarbų sąjungininką ir tapo apsupta priešiškų valstybių. Karas pasibaigė taikos sutartimi tarp Rodezijos vyriausybės ir sukilėlių, tarpininkaujant Jungtinei Karalystei.